Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д. Б., поднесена против Македонски Телеком - АД Скопје, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 12.07.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Д. Б., поднесена против Македонски Телеком – АД Скопје, заведена во архивата на Агенцијата под бр.08-187 од 06.07.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што се наведува во Жалбата, од Д. Б., на 09.06.2022 година, преку електронска пошта поднела Барање за пристап до информации од јавен карактер до Македонски Телеком АД - Скопје, со кое побарал по е-маил да му се достави електронски запис од следната информација:

„1. Дали Македонски Телеком е јавно претпријатие или е правен субјект основан од Собранието на Република Македонија и Владата на Република Македонија, или е јавно претпријатие основано од општините, општините во градот Скопје, односно градот Скопје?

2. Која е процедурата за дислокација на бетонско изводно упориште – бетонски телекомуникациски столб?

3.Која е цената за дислокација на ваков столб до 1м

4. Која е цената за дислокација на ваков столб до 8м.

5. Каде може да се пријави злоупотреба на службена положба и не постапување по барање од страна на ваши вработени во вашата комапнија? “

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-187 од 06.07.2022 година.

Агенција, преку е-маил заведен под бр.08-187 од 07.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 07.07.2022 година Имателот на информации по електронски пат до Агенцијата достави Одговор на жалба бр.03-389444/ 2 од 06.07.2022 година каде е наведено: “... Поради обемноста на побараните информации, за обезбедување на истите потребен беше подолг рок бидејчи информациите требаше да се обезбедат од различни организациски единици........“.

На 08.07.2022 година Барателот на информации до Агенцијата достави е-маил заведен во Агенцијата под бр.08-187, во кој наведува дека: „На ден 06.07.2022 година добиен е емаил со одговор на поставените прашања преку барањето за пристап до информации од јавен карактер. Од одговорот на истите произлегоа и нови прашања кои се доставени повторно на 06.07.2022 година. Поради погоре изнесеното ја повлекувам жалбата против првото барање за пристап до информации од јавен карактер против Македонски Телеком....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**